Številka: 60400-2/2016-23

Datum: 5. 5. 2016

**ZAPISNIK**

**2. seje Sveta za mlade Mestne občine Ljubljana, ki je potekala 5. 5. 2016**

**v Klubu 11 Mestne hiše**

Prisotni člani in članice sveta: Denis Striković, Emilija Mitrović, Ksenja Perko, Nataša Hauzer, dr. Uroš Grilc, Matjaž Vodeb, Vasko Simeunović, Maja Urbanc

Odsotni člani in članice sveta: Maja Đević, Matic Munc

Ostali prisotni vabljeni: Špela Reš – Logout, Danči Maraž – OZSV MOL

Dnevni red:

1. Potrditev zapisnika 1. seje sveta
2. Pravilnik o dodeljevanju namenskih najemnih stanovanj mladim v starosti od 18. do 29. leta
3. Zdravje mladih
4. Razno

Ad. 1. Potrditev zapisnika 1. seje sveta

Člani sveta so predlog zapisnika prejeli preko e-pošte. Pripomb na zapisnik ni bilo.

**Sklep 1: Svet za mlade v Mestni občini Ljubljana je sprejel zapisnik 1. seje Sveta za mlade MOL.**

Ad. 2. Pravilnik o dodeljevanju namenskih najemnih stanovanj mladim v starosti od 18. do 29. leta

Razpravo o predlogu Pravilnika sta začela Maja Urbanc in Vasko Simeunović, ki ju ni bilo na prejšnji seji.

Maja Urbanc je povedala, da se strinja s tem, da se za sodelovanje na razpisu za stanovanja za mlade postavi pogoj vsaj 8 let stalnega ali začasnega bivanja v MOL, saj mora MOL v prvi vrsti poskrbeti za svoje prebivalce. Sprašuje pa se zakaj žreb pri izboru, ali se ne bi dalo tega urediti drugače?

Vasko Simeunović je izpostavil pogoj državljanstvo RS, saj v Ljubljano prihajajo tudi tujci, ki bi si želeli urediti prebivališče. Meni, da je žreb ustrezna in najbolj poštena metoda za izbor upravičencev, saj bi bili glede na zelo raznoliko skupino mladih sicer kriteriji neizbežno diksriminatorni.

V razpravi je bilo pojasnjeno, da je državljanstvo RS pogoj, ki ga določa zakon pri oddaji neprofitnih stanovanj.

Uroš Grilc je pojasnil, da je bil žreb upravičencev predlagan po tehtnem premisleku, saj bi s postavljanjem meril nujno zožili krog upravičencev in izničili namen razpisa, ki ni bil zamišljen kot socialni ukrep, ampak zasleduje cilj osamosvajanja mladih. Mladim so seveda na voljo tudi drugi ukrepi stanovanjske politike (neprofitna, socialna stanovanja…), tako da je predlagani ukrep le ena od poti za reševaje te problematike.

Članice in člani sveta so nadaljevali z razpravo o stalnosti bivanja v MOL med pogoji za kandidiranje, pri čemer so ostali na nasprotnih bregovih.

Kot argument za to, da se kot mejo postavi 6 let, je bilo izpostavljeno:

* javna razprava, v kateri je več posameznikov in organizacij izpostavilo, da je postavljena meja previsoka
* ter da je prav, da imajo tudi mladi, ki so od drugod, ki so zaključili študij v Ljubljani in imajo namen ostati v Ljubljani, možnost kandidiranja
* in da je v vsakem primeru pogoj stalno bivališče v MOL.

Kot argument za kriterij osmih let stalnega ali začasnega bivanja v MOL, je bilo izpostavljeno:

* da gre za ukrep MOL in, da morajo imeti Ljubljančani prednost pred tistimi, ki niso primarno iz Ljubljane.

**Sklep 2:**

* **Svet za mlade v MOL z navdušenjem pozdravlja Pravilnik o dodeljevanju namenskih najemnih stanovanj mladim v starosti od 18 do 29 let in poudarja, da gre za konkreten in inovativen ukrep lokalne mladinske politike.**
* **Osnutek pravilnika je s strani JSS MOL ter Urada za mladino MOL strokovno domišljen.**
* **Svet za mlade apelira na MOL, da zagotovi čim večje število nepridobitnih stanovanj, ki bodo namenjena mladim.**
* **Svet za mlade nima enotnega mnenja glede trajanja začasnega ali stalnega bivanja v MOL (6 ali 8 let), pri tem pa poudarja, da ta pogoj vendarle ni ključen.**

Ad. 3. Zdravje mladih

Svet za mlade je skladno z dogovorom na prvi seji drugo sejo posvetil problematiki »zdravja mladih«.

Emilija Mitrović je povedala, da je to temo predlagala, ker se ji zdi zelo pomembna, ker se ji zdi, da ni dovolj izpostavljena v Strategiji MOL za mlade in da bi Ljubljana lahko leto 2016, ko je nosilka naziva Zelena prestolnica Evrope bolj izkoristila za promocijo zdravja, posebej v luči promocije zdrave prehrane in zdravega načina življenja.

Danči Maraž iz Oddelka za zdravje in socialno varstvo MOL (OZSV) je poudaril, da je za področje promocije zdravja na ravni države odgovoren Nacionalni inštitut za javno zdravje in da na ravni mesta zdravstveno dejavnost opravlja Zdravstveni dom Ljubljana. OZSV pa v letu 2016 sofinancira 9 programov s področja zdravja, ki so namenjeni izključno mladim. Med drugimi tudi program, ki ga izvaja LOGOUT, Center pomoči pri prekomerni rabi interneta.

Predstavnica Centra Špela Reš je podrobneje predstavila organizacijo, način delovanja, programe, opažanja, potrebe in dejansko stanje, ki ga ugotavljajo na terenu. Izpostavila je, da v Sloveniji nimamo raziskav, ki bi spremljale problematiko odvisnosti od spleta, da je proces zdravljenja odvisnosti težak in dolgotrajen in da je MOL edina občina, ki namenja sredstva za izvedbo preventivnih delavnic v šolah.

Člani sveta ugotavljajo, da je kar nekaj aktivnosti v Ljubljani za promocijo zdravja, da pa niso dovolj poznane in da ni dovolj sodelovanja med organizacijami, ki se ukvarjajo s tem področjem.

Izpostavljena ja bila možnost organizacije kampanje za zdrav način življenja, promocije kontinuiranih programov, povečanje dostopnosti rekreativnega športa, ureditve urbane infrastrukture, ki omogoča brezplačno športno udejstvovanje, ureditev javnih športnih igrišč skupaj z mladimi, ki jih uporabljajo (kot je predvideno v Strategiji).

**Sklep 3: Svet za mlade predlaga MOL, da se opravi celovita raziskava o zdravju mladih v MOL, ki bo zajela vse vidike zdravja in bo podlaga za izvedbo ukrepov za izboljšanje zdravja mladih. Pri tem je potrebno posvetiti pozornost tudi sodobnim oblikam zasvojenosti, ki se pojavljajo s spletom, računalniškimi igrami in družabnimi omrežji.**

**Sklep 4: Svet za mlade predlaga MOL, da se pripravi študija o kazalcih stanja na vseh področjih, ki zadevajo mlade v MOL in ki bo služila kot osnova za spremljanje uresničevanja Strategije MOL za mlade 2016-2025.**

Ad. 4. Razno

Naslednja seja bo potekala 2. 6. 2016 predvidoma v Zvezda parku, priprave v koordinaciji Zavoda BOB že potekajo, tema seje pa bo »mladi in mladi migranti«.

Seja se je zaključila ob 18.00

Zapisala:

dr. Uroš Grilc, Katarina Gorenc

 Denis Striković

 Predsednik

Poslati:

* Zoran Janković, župan
* Tjaša Ficko, podžupanja
* Člani Sveta za mlade